Šimko, Jozef, poslanec NR SR (2021-02-25):
Tak ja to skúsim kus miernejšie. Vážený pán podpredseda Národnej rady, vážená pani ministerka, milé kolegyne, kolegyne, vážení kolegovia, keď nás pred rokom nepripravených zasiahla koronakrízová pandémia, nemyslel som si skutočne, že zrejme ako väčšina z nás, že jej riešenie aj celosvetovo narazí na limity existujúcich možností ľudstva. Za ten rok sme zažili a prežili mnohé prekvapenia a nepredvídané okolnosti. Vlani na začiatku krízy sme patrili medzi štáty, ktoré pomerne úspešne riešili vznikajúce problémy. Bolo to krátko po voľbách, v čase striedania moci. Politici z koalície aj z opozície si pripisovali vtedajšie čiastkové úspechy. Radi konštatovali, že situáciu máme pod kontrolou, že sme premiantne v Európe a pasovali nás na pomyslený stupeň víťazov. Objektívna pravda je však taká – a konštatovali to vedci, zdravotníci, sociológovia i novinári -, že vtedajšie výsledky boli podmienené prísnymi opatreniami a najmä disciplinovanosťou obyvateľstva, ktoré pred neviditeľným nepriateľom malo obavy a v prvom rade malo rešpekt. Vtedy ešte mnohí verili, že nastupujúca moc bude opraty riadne štátu, riadenie štátu držať pevne, držať v rukách, že politici múdrymi a efektívnymi rozhodnutiami a osobným príkladom budú občanov motivovať na dodržiavanie prísnych, áno, opakujem, prísnych, dovtedy v našom živote nezvyklých povinností, ako zákaz vychádzania, odstupy, nosenie rúšok atď. Aká je situácia dnes, keď celosvetovo v jednotlivých krajinách rôzne zvládajú túto najväčšiu krízu od druhej svetovej vojny? Možno smelo konštatovať, že štáty volili rôzne prístupy a dosahujú veľmi rozdielne výsledky. Tam, kde neexperimentovali, zaviedli a dodržiavali odborne podložené prísne opatrenia, evidujú menšie straty, ako v štátoch, kde vsadili na náhodné a neoverené postupy a nerešpektovali odporúčania odbornej verejnosti. Áno, väčšinou je to tak, že niekto dodržuje vedecky overený postup. Iný vidinou rýchleho víťazstva ochotne zariskuje a väčšinou ale zle dopadne. My, bohužiaľ, patríme do druhej skupiny štátov, kde vo vedení prevláda hašterenie a prevláda nejednotnosť, kde sa neakceptujú návrhy odborníkov, kde sa aplikujú neoverené postupy, kde v tak výsostne dôležitej otázke, ako je zdravie obyvateľstva, prevláda politika nad odbornosťou. Je to skutočne veľká škoda. Nanešťastie je to slovenská, áno, slovenská skutočnosť. Tu zacitujem nemenovaného intelektuála, ktorý veľmi výstižne povedal, že súčasné vedenie štátu našu rozdielnu spoločnosť nezomklo, ale práve opak, zamklo. V uvedených súvislostiach sa núka ale veľa otázok. Tá najhlavnejšia v danom prípade znie: Prečo sa z premianta stal outsider? Prečo sme na nádejné výsledky zo začiatku pandémie nenadviazali v ďalších mesiacoch a prečo sme v mortalite najhorší, najhorší na celom svete? Sú to ťažké témy a otázky, ale ak chceme v našom štáte obrátiť tento katastrofálny stav, tak musíme príčiny neúspechov v každom prípade jasne, jasne pomenovať. Len pomenovať však nestačí, musíme prijať účinné opatrenia a musíme vymôcť ich plnenie. V opačnom prípade sa nedostaneme zo súčasného neprijateľného a nebezpečného stavu a ľudia budú naďalej hromadne umierať. Keďže dnes rokujeme o predĺžení núdzového stavu v súvislosti s COVID-om, je najvyšší čas začať účinne riešiť doteraz neúspešne manažovanú pandémiu, ktorá ničí v prvom rade ekonomiku, ničí zdravotníctvo, vzdelávanie, medziľudské vzťahy, ale najmä zdravie a životy našich občanov. V našom prípade znižuje aj medzinárodnú prestíž našej krásnej Slovenskej republiky. Prečo sa dramaticky zhoršila situácia, prečo sme bezradní, prečo vláda na čele s premiérom Igorom Matovičom nepomenuje pravé príčiny a neprijme vedecky podložené účinné opatrenia na zlepšenie priam katastrofálneho stavu? Prečo vláda nekoná, keď má v rukách všetky dostupné prostriedky od financií cez armádu, políciu, samosprávy až k zdravotníkom a vedeckým autoritám a má možnosť čerpať skúsenosti aj z okolitých krajín? Prečo vláda neinformuje pravdivo občanov o vážnosti situácie aj s možnosťou riešenia? Keby občania videli úprimnú snahu riešiť problémy a nie zástupné témy, ako napríklad platbu za interrupciu u žien starších ako 40 rokov alebo výmenu úspešných riaditeľov v štátnych zdravotníckych zariadeniach, áno, a ich nahradenie nekompetentnými laikmi, iste by sa starali a stavali k problémom COVID-u určite naši občania disciplinovanejšie. Tu však niektorí členovia vlády zlyhávajú na celej čiare a pôsobia na obyvateľstvo ako nekompetentní amatéri. Predseda vlády a minister zdravotníctva síce organizujú tlačovky, na ktorých sa väčšinou nič podstatné nedozvieme, sú siahodlhé, monotónne a obsahom tiež nezaujmú poslucháčov. Členovia vlády si mnohokrát vzájomne protirečia, navzájom sa obviňujú a poniektorí v sérii porušujú vlastné opatrenia a pre obyvateľov sú tam najhorším príkladom. Takto sa to nedá riešiť, ani malý problém, nieto ešte svetová pandémia. Mnohí moji voliči, občania Rimavskej Soboty, kde som primátorom, ma požiadali, aby som tlmočil ich nespokojnosť a ich vlastné názory na riešenie problémov súvisiacich s koronakrízou. Ich názory a moje poznatky sú vo, sa veľmi zhodujú a preto si dovolím vás o nich poinformovať. Najprv o príčinách neúspechov. Po odznení prvej vlny vláda akoby zaspala na vavrínoch. Podľa odborníkov, ale aj mnohých občanov, sa v lete mal sprísniť režim na hraniciach. Nestalo sa, ale dajme si otázku, že prečo? Mal sa zrealizovať ešte v novembri vypracovaný semafor zdravia, ktorý dôraz kládol na regionálne opatrenia. Tie mali ľudí motivovať, aby boli disciplinovanejší, aby vo vlastnom záujme dodržiavali všeobecne známe pokyny. Semafor sa, áno, bohužiaľ, nezrealizoval. V tom istom čase vláda protirečila, na tomto dokumente nariadila plošné testovanie málo účinnými antigénovými testami, ale neriešila ďalšie zásadné kroky ako trasovanie, pravdivé vykazovanie cez PCR testy, dodržiavanie karantény. Ako sme mohli vidieť a najmä zažiť, toto plošné testovanie nezlepšilo, naopak zhoršilo situáciu v rámci celej Slovenskej republiky. Keď vyšlo najavo, že plošné antigénové testovanie nie je účinné, tak na úrovni vlády sa dohodlo, že v rámci COVID-automatu sa bude testovať len v regiónoch s najvyššou nákazou. I to sa zmenilo a na základe rozhodnutia predsedu vlády znova začalo testovanie celé Slovensko, ale už pod zmeneným názvom – skríningové testovanie. Na mnohých ľudí, osobitne na starostov i primátorov to zapôsobilo ako nepodarený vtip, teda robiť to isté a maskovať to cudzojazyčným názvom s cieľom pomýliť našich občanov. Tu upozorňujem kompetentných, že ľudia, ľudí netreba podceňovať, lebo majú svoje rozumy, skúsenosti a dovolím si povedať, že mnohí z nich by lepšie manažovali situáciu, ako niektorí členova vlády Slovenskej republiky. Za piate. Potom sa znovu začali veci riešiť cez COVID-automat avšak nesprávnymi údajmi. Takmer všetky dáta boli nepresné. Nesúhlasili pomery nakazených a vyliečených. Počty infikovaných boli vykazované podľa pozitívnych PCR testov a na výstupe boli vykázaní aj vyliečení na základe AG testov. Tak to bolo napríklad v Kežmarku, ale aj inde v rámci celej Slovenskej republiky. Pritom je jasné, že keď do počítačov zadáme nesprávne údaje, na výstupe dostaneme nepravdivé výsledky. Zlé, možno sfalšované údaje sú jednoznačnou zodpovednosťou, áno, ministerstva zdravotníctva. Je to, dovolím si povedať, amaterizmus alebo, alebo je to vedomé klamstvo. Tak či tak sfalšovaná štatistika dokazuje, že rezort zdravotníctva na čele s ministrom Krajčím nezvláda nielen pandémiu, ale ani riadenie tohto ministerstva. Keď som ale pri dátach, tak viem poslúžiť aj niektorými údajmi z matričného obvodu mesta Rimavská Sobota, ktoré nie sú v súlade s nepriaznivým celoštátnym trendom, to znamená aj teda štatistikou. Totiž v roku 2019, a teraz si ma dobre vypočujte, rok pred pandémiou bolo u nás, to znamená, že v Rimavskej Sobote, 650 zosnulých na matričnom úrade. V pandemickom roku 2020 to bolo len 634, čiže vlani u nás, teda v matričnom obvode Rimavská Sobota zomrelo o 16 ľudí menej ako predvlani. Alebo uvediem vám iné čísla. Kým v mesiaci január 2020, to znamená vlani, sme v rimavskosobotskom cintoríne pochovali 27 zosnulých, tak teraz v januári roku 2021 to bolo len 25 zosnulých. Opäť je to pokles o dvoch. To znamená, niekde v štatistike v rámci celej Slovenskej republiky, čo vykazuje pán minister zdravotníctva, zrejme niekde je problém. Ja som osobne presvedčený, že táto štatistika je obdobná aj v Kežmarku, aj v iných mestách v rámci Slovenskej republiky. Takže tieto a iné poznatky nahlodali môj jednoznačný postoj k celoštátnym štatistikám, ktoré sa vydávajú v rámci celej Slovenskej republiky a tu by som chcel poukázať práve, čo hovoril pán Mazurek. No neviem, či v niektorých číslach, v niektorých jeho vetách sú, teda či neboli pravdivé. Neriešili sa účinné problémy zdravotníctva, hospodárstva, ale ani problémy na úseku školstva. Podnikateľom a živnostníkom nepomáhala vláda tak, ako sľúbila. Mnohí aj v našom okrese krachujú a už nebudú mať dosť síl a prostriedkov na oživenie podnikania. Vážené kolegyne, kolegovia, pre vašu informáciu, v okrese Rimavská Sobota je miera nezamestnanosti 20,59 %, najvyššia v rámci celej Slovenskej republiky. A teraz práve táto pandémia, uzavreté obchody, tak s tými sú obrovské problémy, pretože ľudia ďalej krachujú. V školstve vládol a vládne zmätok a vláda neplní svoje sľuby ani voči zdravotníkom a samosprávam. K zhoršeným výsledkom nakazenosti, ale najmä k spochybeniu profesionality a úprimnosti vlády prispelo aj rokovanie parlamentu 28. decembra 2020, kde na základe vyhlášky Úradu verejného zdravotníctva bolo umožnené rokovať aj pozitívne testovaným poslancom. O tom sa tu už hovorilo. Vláda potrebovala urýchlene schváliť novelu ústavného zákona o núdzovom stave, tak prístupom – účel svätí prostriedky – pošliapava mnohé princípy právneho štátu a v očiach poslancov, ale aj verejnosti spochybnila, jednoznačne spochybnila svoju legitimitu. Na základe tohto zákona máme dnes, kolegyne, kolegovia, hlasovať o predĺžení núdzového stavu. Nedostatkov a príčin je teda skutočne omnoho viac. Vládna komunikačná politika je nezrozumiteľná a musím aj to povedať, že je chaotická. Ale na druhej strane treba aj to povedať, že koronakríza sa v rámci Slovenskej republiky zhoršuje. Rastúci počet nakazených, najmä zomrelých, je dôkazom neschopnosti riešenia krízy. Nemocnice sú preplnené a vysoké reprodukčné čísla značia o tom, že sa situácia, bohužiaľ, v blízkej budúcnosti nezlepší. Kritická je situácia aj v školstve a v hospodárstve. Mnoho ľudí nechápu a nechápem ani ja, že ako je možné, že čím viac testujeme, tým viac ľudí na území Slovenskej republiky umiera. Ale teraz je opäť otázka. Čia je to vina? Kto núti permanentne testovať našich občanov žijúcich na území Slovenskej republiky? Však je to rarita v rámci celého sveta, celej Európy, to sa nerobilo nikde, len na území Slovenskej republiky. Ale na druhej strane treba si dať otázku, prečo nevyužívame zahraničné skúsenosti, alebo niekto má záujem o nakupovanie neúčinných antigénových testov? A teraz zacitujem slová pána premiéra Igora Matoviča. Citujem: „S tými testami by netestoval ani svojho vlastného psa.“ Ale my sme testovali občanov Slovenska, dámy a páni. Verím však, že pre niekoho je to skutočne, alebo je alebo bol, veľmi dobrý vynikajúci obchod. Chcel by som dostať pravdivé odpovede práve na tejto otázke. Je tu ale otázka pre nás všetkých, ale v prvom rade na členov vlády Slovenskej republiky, pána premiéra, ale v prvom rade na pána ministra zdravotníctva pána Krajčího. Ako ďalej postupovať v tejto neutešenej situácii? Dámy a páni, moje návrhy sú nasledovné. Predovšetkým treba posilniť zdravotníctvo. Lekári, zdravotníci a sestry patria medzi spoločensky najdôležitejšie osoby v boji s koronou. Prečo sa k nim štát stavia macošsky a niekedy neprimerane tvrdo, keď napríklad v rámci núdzového stavu, dámy a páni, ich prostredníctvom policajtov pod hrozbou pokuty 30-tisíc eur povoláva do služby, čo je podľa mojich názorov jednoznačne absurdné. Na druhej strane doteraz nevedia, či dostanú predsedom vlády sľubovaných tých sedem eur. Sú to veci priam neuveriteľné, bohužiaľ, ale musíme otvorene povedať, že sú to veci pravdivé. V záujme zlepšených výsledkov treba jednoznačne rešpektovať návrhy odborníkov zo zdravotníctva, z vedeckej obce, lebo keď vláda o tejto oblasti bude zas a znova zlyhávať, doplatíme na to my všetci, všetci občania Slovenskej republiky, 5,4 milióna občanov. Do tohto segmentu patrí aj otázka očkovania. Tu politika, dámy a páni, musí ísť v každom prípade bokom. Odmietam postoj pani ministerky Remišovej, ktorá sa pasuje do role odborníčky na všetko a ako predsedníčka takzvanej trpasličej strany zavetovala možný dovoz ruskej vakcíny Sputnik. Dámy a páni, ruská vakcína Sputnik je momentálne schválená na núdzové použitie v 29 krajinách sveta. Patria tam napríklad Rusko, Mexiko, Argentína, Bolívia, Irán, ako jediný štát Európskej únie tam patrí aj Maďarsko a pokiaľ mám dobré informácie, s Ruskom už o vakcíne rokuje aj Chorvátsko. Takže je tu opäť otázka, prečo to pani Remišová robí? Prečo to má dovolené, veď takýmto postojom odrádza ľudí od očkovania. Alebo že by to bola len taká zákulisná hra a pomýlenie národa, tak ako to povedal pán Pellegrini v nedeľnej relácii O 5 minút 12? Je zaujímavé a podozrivé, že predseda vlády Igor Matovič hovorí, že on chce ruskú vakcínu a vyhovára sa na dva hlasy vo vláde, ktoré to nechcú. Keď sa jednalo o celoplošné testovanie, vtedy to tvrdohlavo presadil naprieč štyrom koaličným stranám. Tak teda, dámy a páni, kolegyne, kolegovia, pýtam sa, kde je pravda? Alebo z možných nákupov ruskej vakcíny nekukajú tučné zisky pre nejakú malú firmu napríklad z Trnavy? V dôsledku pandémie prechádza naše hospodárstvo najvážnejšou krízou za posledné desaťročia. Na druhej strane na obnovu hospodárstva budeme môcť čerpať pomerne veľké množstvo peňazí z Európskej únie. Preto je potrebné predovšetkým profesionálne spracovať a včas predložiť Európskej únii náš plán obnovy a odolnosti, aby sme dokázali vyčerpať všetky prostriedky do jedného centa. Treba pripomenúť, že naše vnútorné opatrenia na míňanie týchto finančných prostriedkov musia byť reálne, ale v prvom rade účinné, aby sa nemenili od buka do buka, nemenili sa každý týždeň. Vážené kolegyne, vážení kolegovia, ekonomike treba pomôcť účinnejšie ako doteraz a za sprísnených podmienok treba otvoriť maloobchody, prevádzky služieb, hotely, gastroprevádzky, športoviská, fitnes centrá. Ťažko vysvetliť živoriacemu podnikateľovi napríklad u nás, že on nemôže prevádzkovať svoje služby, ale na druhej strane nadnárodné spoločnosti prekvitajú a vyvážajú svoje tučné zisky za hranice Slovenskej republiky, tak ako to ja zvyknem hovoriť, prevážajú za Dunaj. Ekonomiku, osobitne služby treba okamžite otvoriť a zapojiť do kolobehu bežného života a nevypnúť opakovane, lebo to ju ničí a návrat do normálna bude trvať dlhé roky. Koaliční politici pomoc síce stále deklarujú, ale častokrát postupujú opačne a spôsobujú tým mnohé bankroty najmä našim živnostníkom. Za ďalšie treba jednoznačne zrovnať krok v školstve. Školy, učitelia, žiaci a ich rodičia väčšinou dnes nie sú na online vyučovanie lepšie pripravení ako minulú jar. Treba už konečne otvorene povedať. Deti patria do školy, ich rodičia patria do práce. Aj tu treba prehodnotiť možnosti a konať v rámci filozofie, že robme veci, ako sa to čo najlepšie dá a nevyhovárať sa, ako sa to nedá. Doterajšia práca rezortu školstva bola chaotická. Neboli využité všetky možnosti na vzdelávanie žiakov a našich študentov. V spolupráci s rezortom školstva a samospráv treba umožniť žiakom, študentom a ich rodičom, aby za prísnych opatrení mohli využívať v prvom rade miestne športoviská, aby aj zvyšovaním svojej kondície mohli úspešnejšie bojovať s pandémiou. Vážené kolegyne, vážení kolegovia, dnes sme zasadli, aby sme predĺžením núdzového stavu zakonzervovali zlý neúspešný stav v našej spoločnosti. Vláda je v defenzíve. Nekoná alebo koná, dovolím si povedať, chaoticky. Je ale plne zodpovedná za reštrikcie a hlavne za to, ako pripraví spoločnosť a ekonomiku na to, ako s touto zdravotnou nepríjemnosťou ďalej žiť. Takmer rok žijeme v tomto marazme. Jeden rok je dosť dlhá doba, berie nám aj osobné skúsenosti, mnohí z nás hovoria, že táto vláda nedokáže toto napraviť. Vláda maskuje svoju nemohúcnosť riešiť všetky problémy neustálym predlžovaním núdzového stavu. Ja túto filozofiu neuznávam a návrh na predĺženie núdzového stavu ja v žiadnom prípade nepodporím. Ďakujem pekne.